**ТЕХНИЧЕСКА СПЕЦИФИКАЦИЯ**

**За обществена поръчка с предмет:**

**Изпълнение на строително – монтажни работи по проект „Реконструкция, ремонт и благоустрояване на сградата на ОДЗ "Юрий Гагарин", ведно с прилежащото дворно пространство, в гр. Долна баня, община Долна Баня"**

1. **ОПИСАНИЕ НА ОБЕКТА:**

Предмета на поръчката е реконструкция, ремонт и благоустрояване на сградата на ОДЗ „Юрий Гагарин”, както и на цялото дворно пространство на обекта. Техническия проект предвижда да бъдат извършени строително-монтажни работи по следните части:

* Част: Архитектура;
* Част; Паркоустройство;
* Част: Конструкции;
* Част: Електро;
* Част: ВиК;
* Част: ВиК – поливна система;
* Част: ОВК;
* Част: Видеонаблюдение;
* Част: Геодезическо заснемане – Вертикална планировка;
* Част: ПБЗ;
* Част: ПУСО;
* Част: ПБ

Сградата е разположена в кв.97, УПИ І - „ Детски комбинат” по плана на гр. Долна баня, община Долна баня. Обектът е съставен от три самостоятелно функциониращи обема - Секция „А”, Секция „Б” и Котелно. Предмет на настоящия проект са основно Секция „А” и частично Котелното, както и цялото дворно пространство на Обекта. Съгласно геодезическото заснемане имотът е с площ 4023 кв.м.

Сградата е разположена свободно в имота. Имотът е разположен в Жилищна зона с малка плътност и интензивност на застрояване и има градоустройствени показатели: Плътност на застрояване 60% и Кинт 1,2, Озеленяване 40%. Обектът е съставен от три самостоятелно функциониращи обема.

***Параметри на обекта:***

Площ на имота 4023кв.м.

ЗП секция „А” - 382 кв.м. РЗП секция „А” - 1206 кв.м.

ЗП котелно - 123кв.м. РЗП котелно – 123 кв.м.

ЗП секция „Б” - 410кв.м. РЗП секция „Б” 410 кв.м.

ПЗ - 16%, Кинт 0,4, Озеленяване-58%

Проектът за реконструкция, ремонт и благоустрояване обхваща цялото дворно пространство и части от сградата. Сградата е разделена на три самостоятелни функционални единици. Секция „А” е триетажна, с полувкопан сутерен, монолитна сграда, която е строена като едропанелна стоманобетонова конструкция с частично тухлени стени. В нея се обучават по-големите възрастови групи на детското заведение. Тя е включена в обхвата на разработката. Секция „ Б”, в която се обучават най-малките възрастови групи е двуетажна постройка с полувкопан сутерен. Тя е строена по-късно в годините, частично на фуга спрямо секция „А”. Сградата е монолитна стоманобетонова конструкция с тухлени зидове. Тя не е обект на проекта, тъй като е строена скоро и е в много добро състояние. Котелното е самостоятелно обособен обект, на един етаж с полувкопани пространства, монолитна стб. сграда, който подлежи на частичен ремонт с настоящия проект.

1. **ТЕХНИЧЕСКО РЕШЕНИЕ**

Дворното пространство е основна част на предвидените СМР. В настоящият си вид то не е в добро състояние, не е благоустроено и функционално не е решено спрямо съвременните изисквания към площадките за игра.

С инвестиционния проект се дава изцяло ново решение за двора. Тъй като в детското заведение са обособени 7 групи за деца с максимално 30бр. деца в група, се обособяват 7 самостоятелни площадки за игра на открито за всяка група, като всяка от тях е оборудвана със съоръжения за игра, които са аналогични на съоръженията на останалите площадки, но са съобразени с възрастта на децата, които ги ползват. Всяка площадка е покрита с ударопоглъщаща каучукова настилка и съоръжена освен за игра и с пейк , кошчета за смет, и слънцезащитни съоръжения. Площадките не са оградени, тъй като са разположени в изцяло ограден двор. Дворът е затворен и ще се наблюдава с видеоуредба. Единствено площадката, предназначена за най-малките деца е отделена в задната част на двора самостоятелно и е заградена с ниска втора декоративна ограда. В дворното пространство е предвидена и една обща площадка за спортни игри. Тя ще се ползва от всички групи по график. Настилката на тази площадка е естествена затревена площ. Предпочетена е пред изкуствените настилки с цел да не се намали драстично озеленяването в двора и средата да остане по-близко до естествената. В рамките на двора е определено и място за опитно поле за децата.

Запазена е всичката трайна растителност, видовете които не са забранени. Зелените площи оставащи в дворното пространство ще бъдат наново озеленени съгласно изискванията на наредбите с подходящите растителни видове. Освен това е проектирана и ще се изпълни поливна система за зелените площи и опитното поле. Тъй като от западната страна дворът на детската градина е заграден само с телена мрежа, се предвижда завършването на оградата с масивна и от тази страна. За оградата е предвиден по-семпъл детайл, за да не стане претрупано с цветове и форми.

В полувкопаният сутерен на секция „ Б ” е разположена площадка за спортни игри на закрито за най-малките деца. При изграждането на тази секция не са предвидени хидроизолационни дейности в основите на сградата. Поради тази причина има влага във физкултурния салон на тази секция, която не може да бъде отстранена. Проектът предвижда отваряне на основите от страните на влагата и изпълняването на хидроизолационни мероприятия за отстраняване на дефектите.

Секции „А” и „Б” на обекта са преминали през саниране, при което са с подменена дограма с нова PVC и ограждащите им стени са топлоизолирани със завъшващ слой минерална мазилка. Настоящият проект не е свързан с енергийната ефективност на сградата . Приема се ,че тя отговаря на изискванията.

Входовете и към двете секции са от северна страна на имота. Те са разположени на кота -1,40м. спрямо първото ниво на сградите.

В секция „А” която е предмет на разработката вертикалната комуникация е стоманобетоново стълбище, което достига от сутерена до третото надземно ниво на сградата. Сградата е със студен плосък покрив , който е отремонтиран.

Секцията има три надземни нива функционално разделени симетрично спрямо стълбищната клетка и с еднакви разпределения в хоризонтално и вертикално отношение. Всяка функционална единица е съставена от коридор, който води до съблекални, санитарни помещения, занималня и спално помещение. От двете страни на стълбищната клетка са разположени общи административни помещения като: кабинет директор, учителска стая, кабинет домакин, счетоводство, лекарски кабинет и изолатор. С проектът не се предвиждат изменения във функцията на тези помещения. Предвижда се ремонт и реконструкция, като подмяна на настилки в някои помещения, подмяна на стълбищен парапет в стълбищната клетка, подмяна на балконски парапет и оформяне на терасите, покриване на последната отворена тераса с нова конструкция, покриване на входното предверие и др. С тези дейности ще се отстранят останалите неразрешени проблемни зони в сградата.

В сутерена на тази секция е разположен кухненски блок, който е предмет на преустрйство. В годините дейността приготвяне на храна на място е отпаднала. С настоящият проект кухнята се преустройва като разливна и част от помещенията променят предназначението си. Отпада и част от съществуващата кухненска вентилация. От друга страна санитарните възли по етажите, както и помещенията пране ,сушене и гладене, а също така и физкултурният салон в сутерена са изцяло без принудителна вентилация , което е в разрез с изискванията и пречи на качеството на обитаване. С проектът се предвижда демонтаж на стари инсталации и изграждане на нови. С проектът се прави и анализ на изкуствената оветеност на сградата и се предвиждат нови осветителни енергоспестяващи тела. Предвижда се и подмяна на вратите в сутерена, които са останали незаменени при придешни ремонтни дейности.

За котелното се предвижда ремонт на битовата част, която обслужва огняра - стаята и санитарния възел, както и входното предверие. Също така се предвижда и подмяната на стара дървена дограма с нова PVC.

Не се предвиждат никакви промени по фасадите на отделните обекти.

1. **Изисквания към безопасността на площадките за игра на открито:**

Площадките за игри се устройват така, че да няма опасност за ползвателите от наранявания свързани с:

* конструкцията на съоръженията за игра и елементите на обзавеждането;
* материалите, от които са произведени съоръженията;
* вида на настилката и нейното изпълнение;
* начина на разполагане на съоръженията и елементите на обзавеждането;
* вида на растителните видове и местата на засаждането им.

Не се допуска разполагане на елементи на обзавеждането в минималното пространство за разполагане на съоръжениата за игра и по основните маршрути за преминаване.

В свободното пространство на съоръжение за игра не се допуска наличието на стърчащи части или елементи.

Основите на съоръженията за игра се монтират така, че съоръжението да е стабилно при поемане на определени натоварвания.

Не се допуска при монтажа на съоръженията и обзавеждането да остават стърчащи части от тях над повърхността на настилката, които биха могли да причинят препъване, нараняване и др.

Съоръженията трябва да бъдат с максимална височина на свободно падане 159см. отговаряща на ударопоглъщаща настилка дебела 3см. /предложена в проекта/

Съоръженията се анкерират на посочените от производителя места в стоманобетонова плоча /по конструктивен проект/ с дебелина 12см /мин. 10см. по изисквания на производителя/

Пясъчниците предвидени към всяка площадка са сертифицирани да отговарят на изискванията на Наредбата. За пясъчника се използва промит и дезинфекциран пясък от 0,2 до 2мм, без глинести частици. Прекопаване, разрохкване и дезинфекция на пясъка се предвижда най-малко два пъти в сезона /рано на пролет и в средата на лятото/.

Съоръженията за игра и елементите на обзавеждането се обработват така ,че да няма опасност от нараняване /от отделни трески и др./

1. **Решения за достъпност.**

В дворното пространство е предвидена алейна мрежа, която осигурява достъпа до всяка една площадка за игра. Алеите са с широчина по-голяма от 1м. и дават възможност за свободно преминаване на инвалидна количка, както и на носилка за спешна медицинска помощ. Освен това е осигурен и автомобилен подход към обекта с възможност за паркиране на линейка в случай на нужда. За да се осигури достъпен маршрут за деца в затруднено положение разликите в нивата на двора се преодоляват с рампи вместо със стъпъла. На отделните площадки са предвидени и съоръжения за игра, които да могат да се ползват от деца със затруднено движение.

Препоръчително е само част от площадките да се оборудват с такива съоръжения, като те да заемат 50% от всички съоръжения на съответната площадка. Около съоръженията за игра, предназначени и за ползватели с двигателни увреждания се осигурява свободно пространство, достатъчно за маневриране с инвалидна количка при спазване на нормативните изисквания за изграждане на достъпна среда.

Решенията за достъпност касаещи сградата са решени с предходни проекти. Препоръчва се монтаж на релса за платформен подемник по стената от ниво - 1,40 до ниво 0,00 на сградата на секция „А”. Другите помещения във функционалните единици на сградата са оразмерени така че да могат да се ползват и от деца с увреждания.

1. **Нормативни документи:**

Проектът е съобразен с инвестиционните намерения на Възложителя, със ситуационното разположение и с одобрения ПРЗ за имота, както и със следните нормативни документи:

* Закон за устройство на територията
* Наредба №7 от 22.12.2003г. за правила и нормативи за устройството на отделните видове територии и устройствени зона.
* Наредба №4 от 21 .05. 2001г. за обхвата и съдържанието на инвестиционните проекти
* Наредба № Із-1971 за строително- техническите правила и норми за осигуряване на безопасност при пожар.
* Наредба №4 за проектиране и поддържане на строежите в съответствие с изискванията за достъпна среда за населението , включително за хора с увреждания
* Наредба № РД-02-20-3 за проектиране , изпълнение и поддържане на сгради за обществено обслужване в областта на образованието и науката, здравеопазването, културата и изкуствата
* Наредба №1 за условията и реда за устройството и безопасността на площадките за игра.

### Техника на безопасност и хигиена на труда, противопожарна охрана и опазване на околната среда

## Мероприятия по безопасност и хигиена на труда

При изпълнение на СМР на обекта от страна на строителната организация да се спазват изискванията на следните нормативни документи:

* Наредба № 3 за инструктажа на работниците и служителите по безопасност, хигиена на труда и противопожарна охрана;
* Наредба № 3 за минималните изисквания за безопасност и опазване на здравето на работещите при използване на лични предпазни средства на работното място;
* Наредба № 6 за общите изисквания и задължения за осигуряване на безопасност при трудовата дейност;
* Закон за здравословни и безопасни условия на труд;
* Правилник за безопасността на труда в строителството;
* Закон за опазване на околната среда.

На обекта трябва да бъдат допускани само лица, назначени от строителната организация да извършват специфични дейности, свързани със строителството. Не се допускат технически неправоспособни лица, нямащи необходимата квалификация, работници и служители, които не са запознати с Правилника за безопасността на труда в строителството и не са преминали през инструктажа, изготвен съгласно Наредба № 3 за инструктажа на работниците и служителите по безопасност, хигиена на труда и противопожарна охрана.

Ръководството на строителната организация трябва да осигури преработването на действащите инструкции, както и да утвърди нови такива по БХТПО за общите и специфични СМР, както и за експлоатирането на всички видове строителни машини, предвидени да се използват на обекта. Минималния обхват на тези инструкции е:

* Правата, задълженията и отговорностите на лицата от административно - управленческия и производствен персонал;
* Изискваната правоспособност или квалификация на производствения персонал;
* Изискванията по БХТПО преди започване, през време и при прекъсване, преустановяване и завършване на работа;
* Изискванията по БХТПО, на които трябва да отговарят ползваните строителни машини и други, включително посочените от завода – производител
* Средствата за индивидуална защита;
* Условията за принудително и аварийно преустановяване на работата, мерки за предотвратяване и ликвидиране на аварии и даване на първа помощ при злополука и други;

Когато СМР ще се изпълняват от две или повече строителни организации на една и съща строителна площадка, главният изпълнител се задължава да изработи съвместно с подизпълнителите мероприятията по БХТПО и определи отговарящите за изпълнението й.

Преди започване на работа от страна на подизпълнителите, главният изпълнител се задължава да им предаде с протокол обезопасени всички работни площадки. Разкритите впоследствие или премахнати обезопасени съоръжения, ограждения, покрития и други е необходимо да се възстановят от организацията, която ги е разкрила или премахнала.

Задължение на главния изпълнител е да осигури минималният брой от специалисти, необходими за нормалното и правилно извършване на СМР съгласно действащите норми.

Забранява се допускането до работа на лица, които не са съответно инструктирани и обучени по БТПС.

При назначаването и допускането до работа на лица – работници, служители или бригадири на обекта, да се спазват изискванията на чл.11, 12, 13, 14, 15 от Правилника за безопасността на труда в строителството.

Строителните машини, технологичните инсталации, съоръженията, инвентарът, инструментите и приспособленията към тях да съответстват на характера на извършената работа, да са в изправност и да са обезопасени.

Зоните и местата на строителната площадка, криещи потенциална опасност, да се обозначават със знаци по БДС 11010-73 или табели със съответните надписи.

Да се спазват стриктно и изискванията на Правилника за безопасността на труда в строителството от 1998 г. от чл.16 до чл.34 включително.

Допусканите до работа на строителната площадки строителни машини да имат паспорт и съответни инструкции, изисквани с чл. 4 от Правилника. Лицата, което работят със строителни машини, задвижвани посредством електрически двигатели, да отговарят на изискванията на чл. 8 и 9 от същия правилник и да притежават удостоверение за ІІ квалификационна група по безопасността.

Забранява се работа със строителните машини или с отделни техни агрегати, системи или устройства не по предназначението им.

Машинистите на строителните машини през време на работа в близост до съществуващия 20kV електропровод, да не допускат по-малко разстояние от 2m между мислените вертикални повърхности, образувани от най-близката част на машината или товара и най-външната линия на eелектропровода.

При извозване на извънгабаритни товари преминаването под съществуващия 20kV електропровод без изключване на напрежението да се извършва при минимално разстояние от 2m между най-високата точка на товара (машината) и най-ниската точка на електропровода.

Регистрирането, техническото освидетелстване, въвеждането в експлоатация, обслужването, поддържането, експлоатирането и техническия надзор на повдигателните съоръжения, на товарозахващащите органи и специалните съоръжения, ползвани при СМР, да става в съответствие с Наредба № 31 и чл. 135- 158 на БПТС от 1998 г.

При извършване на товаро-разтоварни работи на строителната площадка с повдигателни съоръжения, освен Наредба № 31, да се спазват изискванията и на правилника по БТ при товаро-разтоварни работи, р. ІІ.

## Противопожарна охрана

 Подръчните пожарни уреди, съоръжения и инсталации за пожарогасене на строителната площадка да се зачисляват на лица, определени от техническия ръководител на обекта за отговорници по противопожарна охрана, на които лица да се възлага контролът и отговорността за поддържане и привеждане в състояние на годност на тези уреди, съоръжения и инсталации, Резултатите от проверките да се вписват в специален приобектен дневник.

При работа с материали, отделящи пожаро или взривоопасни пари или газове, се забранява пушенето, ползването на открит огън, на нагревателни уреди, на транспортни средства без искроуловители, на инструменти при работа, с които могат да се получат искри, както и на електрически съоръжения, на които степента на защита не отговаря на класа на помещението или на околната среда.

Да се спазват стриктно изискванията на чл. 18 от Правилника за безопасността на труда в строителството от 1998 г. Пожароопасните материали да се съхраняват на строителната площадка в помещения, отговарящи на изискванията на противопожарните строително-технически норми.

Ръководителя на строителната организация изпълнител да утвърди:

* план за ликвидиране на аварии на строителните площадки
* инструкции за дейност при аварии. С тях да са запознати лицата, допускани на работа на строителните площадки, съгласно чл.9, ал.1, т.3 от Правилника за безопасността на труда в строителството от 1998 г.
1. **Изисквания към строителството**

Изпълнителят носи пълна отговорност за реализираните видове работи до изтичане на гаранционните срокове за изпълнени строителни и монтажни работи, съоръжения на строителния обект. Всички дейности, предмет на настоящата обществена поръчка, следва да бъдат с високо качество и в съответствие с проекта и с изискванията на нормативните документи.

Предвидените строително-монтажни работи се извършват съгласно изискванията на ЗУТ, подзаконовата нормативна уредба и одобрения проект, респективно следва да се изпълняват и да се поддържат в съответствие с изискванията на нормативните актове, настоящата Документация и техническата спецификация.

Строежите се изпълняват и поддържат в съответствие с основните изисквания към строежите, определени в Приложение І на Регламент (ЕС) № 305/2011 на Европейския парламент и на Съвета от 9 март 2011 г. за определяне на хармонизирани условия за предлагането на пазара на строителни продукти и за отмяна на Директива 89/106/ЕИО на Съвета (ОВ, L 88/5 от 4 април 2011 г.), за:

1. механично съпротивление и устойчивост;

2. безопасност в случай на пожар;

3. хигиена, здраве и околна среда;

4. достъпност и безопасност при експлоатация;

5. защита от шум;

6. икономия на енергия и топлосъхранение;

7. устойчиво използване на природните ресурси.

Строежите се проектират, изпълняват и поддържат в съответствие с изискванията на нормативните актове за:

1. опазване на защитените зони, на защитените територии и на другите защитени обекти и на недвижимите културни ценности;

2. инженерно-техническите правила за защита при бедствия и аварии;

3. физическа защита на строежите.

В строежите се влагат само строителни продукти, които осигуряват изпълнението на основните изисквания към строежите по чл. 169, ал. 1 от ЗУТ и отговарят на изискванията, определени със Закона за техническите изисквания към продуктите, и с наредбата по чл. 9, ал. 2, т. 5 от същия закон.

Контролът на строителните продукти по чл. 169а, ал. 1 от ЗУТ се осъществява от консултанта при извършване на оценката на съответствието на инвестиционните проекти и при упражняване на строителен надзор.

Административният контрол на строителните продукти по чл. 169а, ал. 1 от ЗУТ при проектирането и строителството се осъществява от органите по чл. 220 – 223 от ЗУТ.

Всички обстоятелства, свързани със строежа, като предаване и приемане на строителната площадка, строителни и монтажни работи, подлежащи на закриване, междинни и заключителни актове за приемане и предаване на строителни и монтажни работи и други, се документират от представителите на страните по сключените договори.

При отказ или при неявяване да се състави съвместен акт заинтересуваната страна отправя писмена покана до другата или другите страни за съставяне на акта. Ако представител на поканената страна не се яви до 24 часа след определения в поканата срок, страната се замества от органа, издал разрешението за строеж, или от упълномощено от него длъжностно лице.

Всички предписания, свързани с изпълнението на строежа, издадени от оправомощените за това лица и специализираните контролни органи, се вписват в заповедната книга на строежа, която се съхранява на строежа.

Изпълнителят е длъжен да осигурява и поддържа цялостно наблюдение на обекта, с което поема пълна отговорност за състоянието му и съответните наличности, до приемане на обекта от Възложителя.

Обектът да бъде изпълнен в завършен вид с готовност за въвеждане в експлоатация, като качеството на извършваните СМР, да бъде в съответствие с всички действащи нормативни изисквания.

Гаранционните срокове – следва да бъдат съобразени с посочените в Наредба № 2 от 31 юли 2003 г. за въвеждане в експлоатация на строежите в република България и минимални гаранционни срокове за изпълнени строителни и монтажни работи, съоръжения и строителни обекти. Некачествено свършените работи и некачествените материали и изделия по време на гаранционните срокове ще се коригират и заменят за сметка на Изпълнителя. Изпълнителят е задължен да влага в строежа само строителни продукти, които осигуряват изпълнението на съществените изисквания към строежите и отговарят на техническите изисквания и спецификации.

При изпълнение на СМР следва да се спазват изискванията за минималните изисквания за здравословни и безопасни условия на труд при извършване на СМР, Закон за устройство на територията и подзаконовите нормативни актове към него. Строежът следва да се изпълнява в съответствие с изискванията на нормативните актове и съществените изисквания за хигиена, опазване на здравето и живота на хората и опазване на околната среда.

***!!!Важно!!! В изпълнение на разпоредбата на чл. 48 ал.2 от ЗОП да се счита добавено "или еквивалент" навсякъде, където в документацията и проектите по настоящата поръчка са посочени стандарти, технически одобрения или спецификации или други технически еталони, както и когато са посочени модел, източник, процес, търговска марка, патент, тип, произход или производство.***

***Ако някъде в проекта или документацията за участие има посочен: конкретен модел, търговска марка, тип, патент, произход, производство или др., възложителя на основание чл. чл.50 ал.1 от ЗОП ще приеме всяка оферта, когато участникът докаже с всеки относим документ, че предложеното от него решение отговаря по еквивалентен начин на изискванията, определени в техническите спецификации и/или проектите.***

***Всички строителните материали трябва да отговарят на изискванията на действащите Български държавни стандарти, на изискванията на инвестиционните проекти, БДС, EN или, ако са внос, да бъдат одобрени за ползване на територията на Република България и да са с качество, отговарящо на гаранционните условия. Не се допуска изпълнение с нестандартни материали.***